କଟକ ଅଫିସ, ୯।୧୨- ଜାତୀୟ ଏକତା ଓ ଜାତୀୟ ସଂହତିକୁ ନେଇ ଏବେ ବିତର୍କ କରାଯାଉଛି। ଜାତୀୟ ସଂ\nସାମ୍ରାଜ୍ୟବାଦ ବିରୋଧୀ ଥିଲେ ଗୁରୁଚରଣ\t December 10th, 00:00 AM December 10th, 00:00 AM\nକଟକ ଅଫିସ, ୯।୧୨- ଜାତୀୟ ଏକତା ଓ ଜାତୀୟ ସଂହତିକୁ ନେଇ ଏବେ ବିତର୍କ କରାଯାଉଛି। ଜାତୀୟ ସଂହତି ମାନବିକତା ଉପରେ ପର୍ଯ୍ୟବସିତ। ମାନବିକତା ନ ଥିଲେ ସଂହତି ସମ୍ଭବ ନୁହେଁ। ବର୍ତ୍ତମାନ ସାମ୍ରାଜ୍ୟବାଦ ବୃଦ୍ଧି ପାଇଚାଲିଛି। ଗରିବ, ନିଷ୍ପେଷିତ ଲୋକେ ନିର୍ଯାତିତ ହେଉଛନ୍ତି। ବିକାଶର ଦ୍ୱାହି ଦେଇ ଦେଶକୁ ପଛକୁ ଠେଲି ଦିଆଯାଉଛି। ଏଭଳି ସାମ୍ରାଜ୍ୟବାଦ ବିରୋଧୀ ଥିଲେ ସାମ୍ୟବାଦୀ ନେତା ଗୁରୁଚରଣ ପଟ୍ଟନାୟକ। ଶାରଳା ଭବନଠାରେ ଶନିବାର ସନ୍ଧ୍ୟାରେ ଆୟୋଜିତ ଗୁରୁଚରଣ ପଟ୍ଟନାୟକ ଜନ୍ମ ଶତବାର୍ଷିକୀ ସମାରୋହକୁ ଉଦ୍ଘାଟନ କରି ଭାରତୀୟ କମ୍ୟୁନିଷ୍ଟ ପାର୍ଟି ଜାତୀୟ ସମ୍ପାଦକ ଡି. ରାଜା ଏହା କହିଥିଲେ। ମୁଖ୍ୟବକ୍ତା ଉତ୍କଳ ସାହିତ୍ୟ ସମାଜର ସଭାପତି ଡ. ବିଜୟାନନ୍ଦ ସିଂହ କହିଲେ, ଗୁରୁଚରଣ ପଟ୍ଟନାୟକ ବାସ୍ତବବାଦୀ ମଣିଷ ଥିଲେ। ତାଙ୍କର ନିଜ ଉପରେ ଅଖଣ୍ଡ ବିଶ୍ୱାସ ଥିଲା। ମଣିଷର ଆତ୍ମବିଶ୍ୱାସ ରହିଲେ ସେ ସମାଜକୁ ବଦଳାଇ ଦେଇପାରିବ। ସମ୍ମାନିତ ଅତିଥି ଅର୍ଥ ଓ ଅବକାରୀ ବିଭାଗ ମନ୍ତ୍ରୀ ଶଶିଭୂଷଣ ବେହେରା କହିଲେ, ଗୁରୁଚରଣଙ୍କ ଭଳି ଜଣେ ବ୍ୟକ୍ତିତ୍ୱ ପାଇଁ ସମସ୍ତେ ଗର୍ବିତ। ତାଙ୍କ ରଚିତ ସାହିତ୍ୟ କୃତିଗୁଡ଼ିକର ଉପଯୁକ୍ତ ପ୍ରଚାର, ପ୍ରସାର ହେବା ଦରକାର। ଏଥିପାଇଁ ସମସ୍ତେ ସହଯୋଗ ଓ ଉଦ୍ୟମ କରନ୍ତୁ। ପୂର୍ବତନ ଏମ୍ପି ଶିବାଜୀ ପଟ୍ଟନାୟକ କହିଲେ, ଗୁରୁଚରଣ ଥିଲେ ସମସ୍ତଙ୍କ ଗୁରୁ। ସାମ୍ୟବାଦର ଦୀକ୍ଷାରେ ସେ ହିଁ ସମସ୍ତଙ୍କୁ ବାଟ ଦେଖାଇଥିଲେ। ତାଙ୍କ ଦ୍ୱାରା ଅନୁପ୍ରାଣିତ ହୋଇ କେତେ ଯେ ବ୍ୟକ୍ତି ଏହି ସ୍ରୋତରେ ସାମିଲ ହୋଇଛନ୍ତି ତାର ହିସାବ ନାହିଁ। ଏହି ଅବସରରେ ଭାରତର ଜାତୀୟତା ଓ ଆଜିର ଆହ୍ବାନ ଶୀର୍ଷକ ସ୍ମାରକୀ ବକ୍ତୃତା ଦେଇ ଜବାହରଲାଲ ନେହେରୁ ବିଶ୍ୱବିଦ୍ୟାଳୟର ପ୍ରାକ୍ତନ ପ୍ରଫେସର ଆଦିତ୍ୟ ମୁଖାର୍ଜୀ କହିଲେ, ଦେଶରେ ଅସହିଷ୍ଣୁତା ବୃଦ୍ଧି ପାଇଚାଲିଛି। କେହି ନିଜକୁ ନିରାପଦ ମଣୁନାହାନ୍ତି। ଭାରତୀୟତା ନେଇ ପ୍ରଶ୍ନବାଚୀ ସୃଷ୍ଟି କରାଯାଉଛି। ମାତ୍ର ଯାହାର କର୍ମଭୂମୀ ଭାରତ, ଯିଏ ଗରିବଙ୍କୁ ଚିହ୍ନନ୍ତି, ଦେଶର ସାର୍ବଭୌମତାକୁ ରକ୍ଷା କରିବାରେ ଲୋକଙ୍କୁ ଏକାଠି କରାନ୍ତି, ସାମ୍ରାଜ୍ୟବାଦ ବିରୋଧରେ ସ୍ବର ଉତ୍ତୋଳନ କରନ୍ତି ସେହିଁ ପ୍ରକୃତରେ ଭାରତୀୟ। ଗୁରୁଚରଣ ପଟ୍ଟନାୟକ ଶତବାର୍ଷିକୀ କମିଟି ଅଧ୍ୟକ୍ଷ ଦିବାକର ନାୟକ ପୌରୋହିତ୍ୟ କରିଥିଲେ। ସମ୍ପାଦକ ବିଜୟ କୁମାର ପଢ଼ିହାରୀ ସ୍ବାଗତ ଭାଷଣ ଓ ସିପିଆଇ କଟକ ଜିଲା ସମ୍ପାଦକ ଅମରେନ୍ଦୁ ମହାନ୍ତି ଧନ୍ୟବାଦ ଦେଇଥିଲେ।
